Kohaliku politseiametniku sõnul varises sisse suur osa FC Twente renoveeritava staadioni katusest. Õnnetuse hetkel viibisid staadionil ainult töölised,  vahendasid Reuters ja BBC.    "See varises kõva mürinaga kokku nagu kaardimaja," kirjeldas üks tunnistaja uudisteagentuurile ANP. Varisevad terasest osad ja kiviklibu vigastasid 14 inimest, kellest 10 viidi haiglasse ja kahe vigastused on rasked. Üks ehitustööline hukkus.    Sündmuspaika saabus Guardiani teatel hulgaliselt politseinikke ja päästjaid. Politsei teatel arvatakse, et õnnetus oli seotud staadionil toimuvate ehitustöödega.    24 000 inimest mahutav De Grolsch  Veste staadion asub Hollandi idaosas Enschedes Saksa piiri lähedal. Märtsis alustati staadioni renoveerimistöid, et tõsta pealtvaatajate mahutavust 30 000-ni.    Hollandi meedia teatel langes sisse kaks staadioni katuse kandetala. Juhtunu täpsed asjaolud on selgitamisel.